**Pasientinformasjon fra kirurgisk avdeling 4E**

**Til deg som er lungeoperert**

Her kan du finne svar på noe av det du kanskje lurer på når du kommer hjem etter operasjonen. Mye av dette har du fått informasjon om, men det kan være greit å finne det gjentatt her.

**Agraffene** (metallstiftene) kan fjernes 12-14 dager etter operasjonen hos fastlegen din.Stinget som stod der drenet stod kan ofte fjernes samtidig som du skal til kontrolltime på poliklinikken, ca. 1 uke etter at drenet ble tatt ut.

**Bandasje** over innstikkstedet der drenet stod skal stå på i 24 timer. Du skal ikke dusje mens du har denne bandasjen på. Bandasje over operasjonssåret er ikke nødvendig, med mindre det siver væske. Dersom du trenger bandasje, tar du den av før du dusjer, og legger på en ny, tørr bandasje etterpå (ved behov). Sår dusjes med lunkent vann, ikke såpe. Klapp forsiktig tørt med håndkle. Du bør ikke bade i basseng de første 2 måneder.

**Infeksjon** i operasjonssåret forekommer dessverre noen ganger, tegn på dette kan være at område rundt såret blir rødt, hovent, ømt og stramt. Det kan sive væske fra såret, og du kan få feber og føle deg syk. Er du i tvil, ta kontakt med fastlegen din eller ring avdelingen. Det er ikke nødvendig å rense såret med rensemiddel.

**Smerter** i forbindelse med operasjonen kan lindres med smertestillende tabletter, som forordnet av legen før du reiste hjem. Hvis du ikke har fått resept, kan du bruke Paracet eller Ibux i en periode. Følg pakningsvedlegget! Trenger du mer utover dette, kan du ta kontakt med egen lege.

**Normal aktivitet** når du kommer hjem er bra, for å komme i form. Turgåing er for eksempel en fin måte å være i aktivitet på, uten å belaste operasjonssåret for mye. Du kan belaste fritt inntil du får smerter.

**Tung pust** kan oppleves og være slitsomt. Du brukte kanskje en pep-ventil mens du var hos oss, til hjelp for gradvis å bedre lungefunksjonen. Pep-ventilen kan du få med hjem og fortsette å bruke hjemme.

**Sterk sol** på operasjonssåret bør unngås de første månedene etter operasjonen. Beskytt arrene med sunblock solkrem eller plaster (micropore). Dette er for å få et så pent arr som mulig.

**Time til kontroll på poliklinikk:** Du fikk med et brev hvor tidspunktet står, eller så fikk du beskjed om at tidspunkt for timen ettersendes i posten. Vanligvis samkjøres kontrolltimen med røntgen kontroll som tas ca. 1 time før samtalen med kirurgen.

Poliklinikken har tlf: 51518511.

Usikkerhet rundt det du nå går igjennom, og det du opplever i forbindelse med det å ha fått en kreftdiagnose, takles forskjellig fra person til person. De psykiske reaksjonene er forskjellige, noen reagerer sterkt mens andre føler seg rolige og tar tingene som de kommer. Det er viktig at du ikke holder tanker og bekymringer for deg selv, men finner noen du kan snakke med. Åpenhet er viktig. Familien din kan også ha tanker omkring dette, og ha behov for å snakke. Ta dere tid til hverandre! Samtidig som dette er en vanskelig periode, er det viktig at du gir plass til gleden over livet, og ser de positive tingene i livet ditt.

Ved Vardesentret finnes det et samtaletilbud for deg som ønsker noen å snakke med. Vardesenteret er et friareal for kreftpasienter og pårørende. Våre ansatte, frivillige og likepersoner er behjelpelig dersom du har spørsmål, eller trenger en prat. Vardesenteret er også et sted å være mens du venter på behandling, kontroll, eller lignende. Det er ikke nødvendig med henvisning fra lege**.** Telefon nummeret til Vardesenteret er 51512990, senteret er åpen mandag – torsdag fra kl. 09.30-14.00, onsdag kveld fra kl 17.30-20.00 og fredag kl. 09.30-11.00.

Til slutt vil vi nevne Krokeidesenteret på Nærland. Her har de et godt tilbud til deg som trenger et rehabiliteringsopphold. På avdelingen har vi en brosjyre du kan få, dersom dette er av interesse. Dette oppholdet innebærer en egenandel du betaler selv.

Er det ellers noe du er usikker på etter utskrivelse, kan du ta kontakt med avdelingen,

på tlf: 51513340.

 Kirurgisk avdeling SUS